text: De pumper stadig i Aabenraa, Kolding og Sønderborg
  28 december 2015 kl. 08.14
  Langt over 500 mand har været sat ind for at pumpe vand væk, men få steder kæmper de stadig med vandet. 
  Beredskabsstyrelsen er mandag morgen fortsat indsat med omkring 85 mand for at pumpe vand væk. I TV SYDs sendeområde drejer det sig om nogle enkelte steder i Aabenraa, Kolding og Sønderborg, hvor arbejdet med pumperne stadig finder sted.
  Status mandag morgen er ifølge Danske Beredskaber, at der siden lørdag, hvor regnen faldt, har været indsat over 600 mand på næsten 200 indsatsstedet fra grænsen og op til og med trekantområdet. Mere end 130 køretøjer har været i aktion, og der er anslået pumpet næsten 300 millioner liter vand væk.
  - Det er virkelig en stor indsats vores folk har leveret, og herfra skal lyde en enorm tak for deres arbejde, siger Bjarne Nigaard, sekretariatschef for Danske Beredskaber i en pressemeddelelse.
  Arbejdet for Beredskabsstyrelsen fortsætter mandag.
  